ראשי הפועל חדרה ועורכי הדין של המועדון נפגשו הערב (שני) במשך כשלוש שעות עם בכירי רשם העמותות בירושלים. זאת על מנת לקבל אישור ניהול תקין שיאפשר הזרמת כספים למועדון הכדורגל שהעפיל העונה לליגת העל לראשונה לאחר 39 שנים. בהפועל חדרה הגדירו את הפגישה כ"חיובית" ואנשי רשם העמותות הבטיחו תשובות בנושא בתוך 48 שעות.
ברשם העמותות סרבו להעניק את אישור הניהול התקין לעמותה המנהלת את הפועל חדרה לאחר שנמצאו ליקויים קשים בהתנהלות העמותה. ברשם העמותות ציינו לאחר בדיקת התנהלות העמותה כי: "דו"ח תוצאות בדיקה חמור של רשם העמותות נשלח לעמותת לימוד כדורגל בתי ספר מכבי חדרה (ע"ר), אשר באמצעותה פועלת קבוצת הכדורגל הפועל חדרה. הדו"ח, המצביע על שורה של ליקויים חמורים בעמותה, גובש בהמשך לטענות להתנהלות לא תקינה מצד העמותה".
כעת מקווים בהפועל חדרה כי הצליחו לשכנע את רשם העמותות כי הקבוצה מתנהלת באופן תקין.